Spoguitrustings geskenk | Netwerk24
Deur Marti Will 06 September 2018 06:02
Goldfields Hospice het Maandag 27 Augustus ’n noodkreet uitgestuur om minder bevoorregte leerlinge met uitrustings vir hul matriekafskeidgeselligheid te help.
Matriekafskeid­rokke, uitrustings vir seuns, en ook skoene, is benodig.
In vier dae is daar meer as 40 aandrokke, ’n verskeidenheid klere vir seuns, en meer as 20 pare skoene, vir dié projek ingesamel.
Die klere sal aan matrikulante geleen word sodat hulle spesiaal op hul belangrike aand kan voel.
“Ek kan nie genoeg dankie sê aan almal wat bygedra het tot hierdie blits-projek nie.
“My hart blom om te weet dat die Welkom-gemeenskap so vrygewig is en saam kan staan in tye van nood,” sê Marli Young, bestuurder van Goldfields Hos­pice.
Hospice gaan volgende jaar met die projek voortgaan.
“Mense wat klere wil skenk, kan dit by die Hospice by Montaguestraat 58, Bedelia, afgee sodat ons dit volgende jaar tydens die matriekafskeidgesellighede aan matriekleerlinge in nood kan uitdeel,” sê Young.
Pad na Kaapstad deur Hugenote-tonnel oopgestel